Moot-moord: Familielid dan in hofElsabe van Niekerk. Foto: Facebook Die 28-jarige aangetroude familielid sal Donderdag in die Pretoriase landdroshof verskyn. Die verdagte is Maandag omstreeks 17:15 in hegtenis geneem by ŉ huis in Rietondale, enkele ure nadat Van Niekerk se liggaam in ŉ plas bloed by haar broer se huis op die hoek van 8ste Laan en Ben Swartstraat in Gezina gevind is. Bure het glo gehoor hoe Van Niekerk en die verdagte rusie maak waarna die polisie ontbied is en daar op Van Niekerk se liggaam afgekom is. Konst. Tumisang Moloto, woordvoerder van die polisie, het vroeër gesê daar is ŉ bebloede mes op die toneel gevind en dat dit vermoedelik die moordwapen is. Rainbow Gospel Radio, die Christelike radiostasie waar Van Niekerk as omroeper gewerk het, het intussen hul skok oor die voorval uitgespreek. “Elsabe, ons harte is seer en daar is soveel hoekoms en waaroms. Baie dankie dat jy nooit ŉ kans laat verbygaan het om ŉ siel vir Jesus te wen nie. Al Rainbow Gospel Radio se luisteraars gaan jou pragtige programme mis. Lief vir jou.” Van Niekerk het ook as pastoor gewerk by die Herlewingslig-sentrum in Zandfontein. Sy laat haar man, Dirk, twee kinders, Leandri Visser (29) en Benjy (20), en twee kleinkinders, Juan (5) en Micayla (3), agter. “Nooit die seer gevoel wat ek nou voel nie, my moeder, hoekom moes dit gebeur. My hart is stukkend. Ek gaan jou vreeslik mis. Rus saggies moekie,” het Visser op Facebook geskryf. Lees alle vorige berigte oor Elsabe van Niekerk op Maroela Media.